På baggrund af den seneste tids røverier i Brønderslev efterlyser Nordjyllands Politi nu en 36-årig mand, der menes at stå bag tre af røverierne. Politiet betegner ham som farlig. Den efterlyste person er identisk med 36-årige Rudolf Ivanovs, der stammer fra Letland. Politikommissær Jens Møller Søgård fra Lokalpoliti Frederikshavn oplyser, at man mistænker den 36-årige efterlyste mand for at stå bag følgende tre bankrøverier: o Tirsdag den 12. august kl. 1228 i Nordea, Bredgade 7, 9700 Brønderslev o Mandag den 17. november kl. 1223 i Jyske Bank, Bredgade 13, 9700 Brønderslev o Tirsdag den 18. november kl. 1503, Peder Møllers Plads 5, 9700 Brønderslev Det er de tekniske undersøgelser, gerningsmandens adfærd samt dennes beklædning under disse røverier, der danner grundlag for, at Nordjyllands Politi nu efterlyser gerningsmanden. Ved alle tre røverier var manden bevæbnet med en pistol eller en revolverlignende genstand. Politikommissær Jens Møller Søgård understreger, at man skal ringe til politiet på 114, hvis man ser manden - man skal ikke selv prøve at pågribe ham. - Han må efter det foreliggende betegnes som farlig. Og vi har en formodning om, at han opholder sig i eller omkring Brønderslev, siger Jens Møller Søgård. Rudolfs Ivanovs blev i 2013 udvist af Danmark for at begå berigelseskriminalitet som tyverier og indbrud. Nordjyllands Politi modtager gerne oplysninger i sagen på 114.

Referat:
Poltiet har lagt et billede ud af manden, der formentlig står bag de seneste bankrøverier i Brønderslev.